Τελική έκθεση του συμβούλου ακροάσεων (1)

Υπόθεση AT.40299 — Συστήματα κλεισίματος

(Κείμενο που παρουσιάζει ενδιαφέρον για τον ΕΟΧ)

(2021/C 40/05)

Το σχέδιο απόφασης, το οποίο απευθύνεται στις Magna (2), Brose (3) και Kiekert (4) (στο εξής, από κοινού: μέρη), αφορά δύο ενιαίες και διαρκείς παραβάσεις του άρθρου 101 της ΣΛΕΕ και του άρθρου 53 της συμφωνίας για τον Ευρωπαϊκό Οικονομικό Χώρο (ΕΟΧ) οι οποίες καλύπτουν τα εδάφη του ΕΟΧ.

Οι δύο παραβάσεις περιγράφονται ως συμφωνίες και/ή εναρμονισμένες πρακτικές με τις οποίες οι συμμετέχοντες συντόνισαν την πολιτική τιμολόγησής τους και αντάλλαξαν εμπορικά ευαίσθητες πληροφορίες με στόχο τη μείωση της ανταγωνιστικής αβεβαιότητας για τις πωλήσεις μονάδων θυρών και ρυθμιστών παραθύρων (πρώτη παράβαση) και μανδάλων και αντικρισμάτων (δεύτερη παράβαση) σε ορισμένους κατασκευαστές επιβατικών αυτοκινήτων στον ΕΟΧ (5). Στο σχέδιο απόφασης διαπιστώνεται ότι η Magna συμμετείχε και στις δύο παραβάσεις, ενώ η Brose συμμετείχε μόνο στην πρώτη παράβαση και η Kiekert μόνο στη δεύτερη παράβαση.

Στις 9 Ιουλίου 2019, η Επιτροπή κίνησε διαδικασία κατά των μερών σύμφωνα με το άρθρο 2 παράγραφος 1 του κανονισμού (ΕΚ) αριθ. 773/2004 (6).

Έπειτα από συζητήσεις διευθέτησης διαφορών (7)και αιτήματα διευθέτησης διαφορών (8)κατ’ εφαρμογή του άρθρου 10α παράγραφος 2 του κανονισμού (ΕΚ) αριθ. 773/2004, η Επιτροπή εξέδωσε κοινοποίηση αιτιάσεων την οποία απηύθυνε στα μέρη στις 30 Ιουνίου 2020.

Στις οικείες απαντήσεις τους στην κοινοποίηση αιτιάσεων, τα μέρη επιβεβαίωσαν, σύμφωνα με το άρθρο 10α παράγραφος 3 του κανονισμού (ΕΚ) αριθ. 773/2004, ότι η κοινοποίηση αιτιάσεων αποτύπωνε το περιεχόμενο των αιτημάτων τους διευθέτησης διαφορών και ότι, ως εκ τούτου, θα τηρούσαν τη δέσμευσή τους να ακολουθήσουν τη διαδικασία διευθέτησης διαφορών.

Σύμφωνα με το άρθρο 16 της απόφασης 2011/695/ΕΕ, εξέτασα κατά πόσον το σχέδιο απόφασης πραγματεύεται μόνον τις αιτιάσεις σχετικά με τις οποίες δόθηκε στα μέρη η ευκαιρία να γνωστοποιήσουν τις απόψεις τους. Κατέληξα σε θετικό συμπέρασμα επ’ αυτού.

Με βάση τα ανωτέρω και λαμβάνοντας υπόψη ότι τα μέρη δεν μου υπέβαλαν κανένα αίτημα ούτε εξέφρασαν αντίρρηση (9), κρίνω ότι στην παρούσα υπόθεση έχει τηρηθεί η αποτελεσματική άσκηση των διαδικαστικών δικαιωμάτων όλων των συμμετεχόντων στη διαδικασία.

Βρυξέλλες, 24 Σεπτεμβρίου 2020. Wouter WILS

(1) Σύμφωνα με τα άρθρα 16 και 17 της απόφασης 2011/695/ΕΕ του Προέδρου της Ευρωπαϊκής Επιτροπής, της 13ης Οκτωβρίου 2011, σχετικά με τις αρμοδιότητες και τα καθήκοντα του συμβούλου ακροάσεων σε ορισμένες διαδικασίες ανταγωνισμού (ΕΕ L 275 της 20.10.2011, σ. 29).

(2) Magna International Inc., Magna Closures S.p.A., Magna Mirrors Holding GmbH και MAGNA International Europe GmbH (από κοινού αναφερόμενες ως «Magna»).

(3) Brose Beteiligungs-Kommanditgesellschaft, Coburg, Brose Beteiligungs-Kommanditgesellschaft II, Coburg, Brose Fahrzeugteile SE & Co. Kommanditgesellschaft, Bamberg (πρώην Brose Fahrzeugteile GmbH & Co. Kommanditgesellschaft, Bamberg), Brose Fahrzeugteile SE & Co. Kommanditgesellschaft, Coburg (πρώην Brose Fahrzeugteile GmbH & Co. Kommanditgesellschaft, Coburg) και Brose Verwaltung SE, Coburg (πρώην Brose Verwaltungsgesellschaft mbH, Coburg) (από κοινού αναφερόμενες ως «Brose»).

(4) Kiekert AG («Kiekert»).

(5) Η πρώτη παράβαση διαπράχθηκε από τις 12 Αυγούστου 2010 έως τις 21 Φεβρουαρίου 2011· η δεύτερη παράβαση διαπράχθηκε από τις 15 Ιουνίου 2009 έως τις 7 Μαΐου 2012.

(6) Κανονισμός (ΕΚ) αριθ. 773/2004 της Επιτροπής, της 7ης Απριλίου 2004, σχετικά με τη διεξαγωγή από την Επιτροπή των διαδικασιών δυνάμει των άρθρων 81 και 82 της Συνθήκης ΕΚ (ΕΕ L 123 της 27.4.2004, σ. 18).

(7) Οι συναντήσεις διευθέτησης διαφορών πραγματοποιήθηκαν μεταξύ της 10ης Σεπτεμβρίου 2019 και της 26ης Μαρτίου 2020.

(8) Τα μέρη υπέβαλαν επίσημα αιτήματα για διευθέτηση διαφορών μεταξύ της 7ης και της 17ης Απριλίου 2020.

(9) Σύμφωνα με το άρθρο 15 παράγραφος 2 της απόφασης 2011/695/ΕΕ, τα μέρη διαδικασιών σε υποθέσεις συμπράξεων που συμμετέχουν σε διαδικασίες διευθέτησης διαφορών σύμφωνα με το άρθρο 10α του κανονισμού (ΕΚ) αριθ. 773/2004 δύνανται να απευθύνονται στον σύμβουλο ακροάσεων σε οποιοδήποτε στάδιο της διαδικασίας διευθέτησης διαφορών για να εξασφαλίσουν την αποτελεσματική άσκηση των διαδικαστικών τους δικαιωμάτων. Βλ. επίσης παράγραφο 18 της ανακοίνωσης της Επιτροπής 2008/C 167/01 σχετικά με τη διεξαγωγή διαδικασιών διευθέτησης διαφορών εν όψει της έκδοσης αποφάσεων δυνάμει του άρθρου 7 και του άρθρου 23 του κανονισμού (ΕΚ) αριθ. 1/2003 του Συμβουλίου σε περιπτώσεις συμπράξεων (ΕΕ C 167 της 2.7.2008, σ. 1).